Grondwethof beslis oor NVG-hoofde | Maroela Media
Grondwethof beslis oor NVG-hoofde
Die konstitusionele hof het Maandag beslis die verwydering van Mxolisi Nxasana as hoof van die Nasionale Vervolgingsgesag (NVG) was ongrondwetlik en dat die aanstelling van Shaun Abrahams in sy plek ook ongrondwetlik was.
Regter Mbuyiseli Madlanga het in die hofuitspraak gesê oudpres. Jacob Zuma was daarop uit om op enige wyse van Nxasana ontslae te raak. Nxasana het 'n goue handdruk van R17 miljoen gekry om sy pos te verlaat.
Madlanga het gesê dit is moeilik om te verstaan hoekom Zuma so 'n groot bedrag aan Nxasana sou betaal. Volgens hom is die enigste afleiding dat Zuma hom wou "uitkoop". Madlanga het gesê die manier waarop Nxasana verwyder is, was ongrondwetlik en dus was Abrahams se aanstelling in sy plek ook ongrondwetlik.
Die konstitusionele hof het verder beslis pres. Cyril Ramaphosa moet binne 90 dae 'n nuwe nasionale direkteur van openbare vervolging aanstel.
Hy het gesê daar was vir jare onstabiliteit rakende die aanstelling van die nasionale direkteur van openbare vervolging en hoe gouer dit tot 'n einde kan kom, hoe beter.
Daar is ook beslis dat die parlement wetgewing rakende die NVG binne 18 maande moet wysig aangesien dele daarvan ongrondwetlik is. Nxasana moet ook die goue handdruk terugbetaal.
Shaun Abrahams. (NVG). Foto: Flickr/GovernmentZA
Die uitspraak kom nadat die hof vroeër vanjaar 'n aansoek aangehoor het om twee verklarende bevele van die hooggeregshof in Pretoria te bevestig. Die aansoeke is deur Corruption Watch, Freedom Under Law (FUL) en die Raad vir die Bevordering van die Suid-Afrikaanse Grondwet (Casac) gebring.
Die hooggeregshof het bevind oudpres. Zuma het ongrondwetlik opgetree toe hy Nxasana se aanstelling as direkteur van openbare vervolging beëindig het. Nxasana het R10 miljoen van sy goue handdruk ontvang en sy posisie verlaat.
Die hof het destyds gelas dat Ramaphosa, toe nog adjunkpresident, 'n nuwe NVG-hoof moet aanstel.
Die NVG en Abrahams het die aansoek teengestaan.
FUL het vroeër vanjaar in die konstitusionele hof aangevoer dat Zuma vir Nxasana geboelie het en onwettiglik openbare geld gebruik het om hom te oortuig om die NVG te verlaat.
Nxasana is in 2015 die goue handdruk gegee om sy pos te verlaat te midde van die korrupsieklagte wat soos 'n swaard oor Zuma se kop gehang het. Nxasana is tydelik vervang met Silas Ramaite. Abrahams is toe permanent aangestel.
Cyril Ramaphosa In die nuus Jacob Zuma NVG
'Daar bestaan geen onteieningslys nie'
Inhegtenisneming lei tot groot perlemoenvonds
Moet Nxasana nou die R17 miljoen "goue handdruk" wat hy gekry het terugbetaal?
Hoekom is daar geen blankes meer in hoë posisies by die staat, parastatals ens nie? Mens sou kon dink dat dit verteenwoordigend van alle mense in SA moet wees VERAL die belastingbetalers wat vir al hierdie mense se salarisse moet opdok … Lyk my die mense wat die hardste TEEN apartheid geveg het KEUR NOU APARTHEID GOED!
Werklik n verblydende uitspraak.
Daar is baie dinge wat hierdie regering "ongrondwetlik" doen.
Baie goeie nuus, maar ek wonder horveel van daardie R17miljoen is oor by Nexana . Daar is sekerlik beemer s en merc gekoop en dalk ook n paleis in Waterkloof of Sandton. Arme man sal nou seker vinnig op sy voete gehelp word deur een of ander finansiele instelling. Mnr Abrahams gaan ook nou sker n vet pakkey kry om te waai